Aceh Tidak Pernah Berontak Pada NKRI | WAHYUNANSYAH\nJanuari 27, 2008 at 12:34 am\nKumite Peukeumah Atjeh Merdehka Demokratik\n(Komite Persiapan Aceh Merdeka Demokratik/Preparat ory Committee of the Free Acheh Democratic)\nE-mail: committee@freeacheh .info\nPEUSAN KUMITE ATEUËH ULANG THÔN ATJÈH MEURDÉHKA NJANG KEU-31\n4 DESEMBER 1976 – 4 DESEMBER 2007\nPhôn-phôn that saleuëm seudjahtra dan dôá seulamat dari Kumite keu bandum bansa Atjèh njang kamoë gaséh, pat mantong ateuëh rhuëng dônja njoë, mudah2an beuna sabé dalam lindôngaan Po Teuh Allah. Amin…\nUroë njoë nakeuh uroë 4 Desember 2007, geunap 31 thôn Atjèh Meurdéhka ka neupeunjata keulai ubak dônja uléh Tengku Hasan di Tiro di wilajah meudèëlat Putjôk Gunong Tjokkan, Mamprèë. Lhèë plôh sa thôn geutanjoë bansa Atjèh ka tapeunjata droë-teuh tameudong keudroë, hana lé ta seutot peurintah dari Djakareuta dan bibeuëh nibak bandum hubôngan politék, seudjarah, militè dan ekonomi deungon bansa pura-pura, nakeuh peundjadjah Indonesia. Dan geutanjoë ka tameusumpah tjit ateuëh nan Allah dan ateuëh nan para sjuhada njang ka leubèh awai neupeulikôt geutanjoë bak neupeutheun nanggroë dan bandèra pusaka, bahwa geutanjoë han ta tém lé djidjadjah, djihina dan djipeugot saban sakri uléh bansa luwa njang teuka dari blahdéh laôt.\nKareuna peunutôh njang ka ta tjok njan, maka seulama 31 thôn njoë meuplôh-plôh ribèë bansa geutanjoë ka djipoh mate uléh sidadu Indonesia: meuribèë-ribèë manjèt peudjuang Atjèh Meurdéhka hana mupat djeurat; meuribèë aneuk jatim hana soë hiroë dan meuribèë ureuëng binoë seureuta aneuk2 dara Atjèh ka djipeulaku uléh peundjadjah biadab Indonesia kri njang galak djih. Kurubeuën2 njang dumnan rajek njang ka geubri uléh bansa Atjèh njang tudjuan djih nakeuh untôk peugisa keulai kedèëlatan Neugara Atjèh dan untôk tubôih keulai jum meurdéhka njang ka gadoh njan. Uroënjoë ka djisampôh bandum uléh peurdjandjian “bangai” MoU deungon peurupaganda self-government- jih.\nBansa Atjèh njang kamoë peumulia!\nMeuhubông deungon ulang thôn Atjèh Meurdéhka njang keu-31 njoë, Kumite meulakèë bak bandum bansa Atjèh, pat mantong ateuëh rhuëng dônja, supaja saban-saban ta kalon, ta tilék keulai dan ta peunjum-peunjum deungon ban peuët pantja indra teuh teuntang peuë seubutôi djih makna ”dame” njang djitèkèn di Helsinki bak uroë neuhaih 15 Agustus, 2005, keu bansa Atjèh?\nDeungon lahé peurdjandjian atawa MA’OB Helsinki, maka akibat djih handjeuët han, antara laén:\n1. Bansa Atjèh ka gadoh Nanggroë Seunambông (Successor State) njang meuseubôt dalam surat Peunjata Atjèh Meurdéhka njang neupeunjata uléh Wali Neugara Tengku Hasan Muhammad di Tiro di Gunong Tjokkan bak uroë 4 Desember 1976 – 31 thôn njang ka ulikôt\n2. Ubéna keudjeuhatan dan keubiadaban sidadu Indonesia ateuëh rakjat Atjèh seulama lhèë plôh thôn njoë, teumasôk meuplôh ribèë kurubeuën masa DOM, handjeuët soë ungkét-ungké lé dan bandum ka djimensoh deungon meusadja that uléh peurundéng2 di Helsinki. Seudangkan bansa dan rakjat Atjèh njang ka meugulé maté sjahid bak peutheun nanggroë dan bandéra pusaka éndatu ka djianggap lagèë ôn geurusông, hana makna sapeuë-pih keu awaknjan.\n3. Bansa Atjèh njang ka meusumpah akan geubri ”djawong dan hareuta” geuh untôk tubôih keumeurdéhkan ka meulanggéh bandum. Meumakna bansa Atjèh njang teurimong MoU njan deungon trang-trang ka geukhianat keu sumpah dan Proklamasi Atjèh Meurdéhka 1976, sibagoë teumpat meudong dan sibagoë teumpat rudju’k peurdjuangan sutji keumeurdéhkaan Atjèh.\n4. Hak bansa Atjèh untôk djak tuntut meurdéhka atawa referendum ka djipeugadoh.\nDjadi, bansa Atjèh njang mantong seutia keu peurdjuangan sutji éndatu, deungon padum-padum boh tjunto njang teuseubôt di ateuëh, mudah2an ka leubèh trang lom keu geutanjoë bandum bahwa peurdjandjian atawa MA’OB Helsinki njan nakeuh saboh buët teumipèë njang paléng trang dan paléng djeuheut dalam abad njoë, njang ka djipeugot ateuëh saboh Geurakan Keumeurdéhkaan uléh saboh Neugara peundjadjah.\nBansa Atjèh njang dumnan kha dalam seudjarah bak peutheun nanggroë dan agama geuh, keuneulheuëh djih keumah djitipèë deungon tjara njang paléng hina, nakeuh deungon tjara djipeudijeuëng- dijeuëng dan disuleung Dollar Amerika (bantuan tsunami), djimeudjandji ”self-government” (nan laén nibak otonomi) dan djipeutaba pangkat njang “raja-raja” lagèëna (gubernur, bupati dan anggèëta dewan), bah that njang atô dan peunteuntèë dumpeuë peukara teutap di Djawakarta. Wali Nanggroë geutanjoë ka lheuëh geukheun njang bahwa tjamat, bupati ngon gubernur njan nakeuh nan laén dari Tjokan, Guntjo, Suntjo njang djingui uléh Djeupang, dan ureuëng2 njang teurimong pangkatnjan bandum hana laén nibak bansa Atjèh njang ka djeuët keu “lhoh”, atawa pengkhianat. Peuë keuh ureuëng2 njang peugah droe geuseutot peurdjuangan Atjèh Meurdéhka ka geu peutuwo haba Wali Nanggroë? Atawa ureuëng2 njan ka buta ngon pèng dan pangkat?\nPakriban njan ék teudjadi, dan pakriban na biëk Atjèh atawa siteungoh Atjèh djitém khianat dan djitém tuka meuplôh-plôh ribèë kurubeuën konflik dan darah sjuhada deungon ajeuëm siat njan (pèng dan pangkat)? Gohlom peurnah teudjadi dalam seudjarah keumeurdéhkaan modèrèn njoë ureuëng djitém peupré meunan-meunan mantong dumnan rajek peulanggaran HAM, keutjuali di Atjèh.\nBansa Atjèh njang that teugaséh dan teusajang…\nUntuk tapeugisa keulai marwah bansa dan rakjat Atjèh njang ka leubèh lhèë plôh thôn djigilho-gilho uléh RI, dan djinoë djitamah tjatjah lom uléh MA’OB Helsinki, njang djibantu uléh padum-padum droë biëk Atjèh (lhoh) njang ka keumah djingui lé musôh, maka tjit saboh treuk sagai tjara njang mantong teuhah keu geutanjoë uroë njoë nakeuh ta gisa keulai bak asai: gisa bak Proklamasi 1976, mumat bak sumpah Atjèh Meurdéhka dan sampôh beugléh kumeun-kumeun MA’OB Helsinki njang tiëp uroë dan djeuëb minet djisuleuëng dalam babah bansa Atjèh uléh RI dan kawôm lhoh di Atjèh, meulalui mass-media dan surat haba di nanggroë njang djeuët keu tjurong peundjadjah Indonesia.\nGeutanjoë bansa Atjèh njang mantong seutia keu peurdjuangan éndatu, njang mantong djilé darah Atjèh dalam tubôh teuh, njang mantong djeuët tameututô deungon basa watèë geupeulahé teuh, dan mantong tapeujum darah sjuhada njang ka djilé rata kruëng Atjèh, bandum karônja Allah dan pusaka éndatu njoë wadjéb ta peutheun dan tapeulahra deungon peuë mantong resiko. Geutanjoë musti saban-saban ta tjok tanggông djaweuëb bak ta hadapi malapeutaka Helsinki, njang ka djidjak peuhaleuë peundjadjah Indonesia di bumoë Atjèh, ka djidjak sampôh bandum djeudjak identiti dan tapak éndatu droë teuh.\nUléh sababnjan, Kumite Peukeumah Atjeh Merdehka Demokratik, sibagoë alat atawa forum untôk peurapat seuëh dan peusaboh keulai bangsa Atjèh njang ka djipeutjré-bré uléh MA’OB Helsinki, teungoh meubuët ladju untôk peu-udjud saboh tudjuan dan tjita-tjita sutji bansa Atjèh bak peubibeuëh droë dan peumeurdéhka nanggroë dari peundjadjah Indonesia. Insja Allah deungon peukara MoU Helsinki ka geu pham uléh bansa Atjèh, maka neuduëk peurdjuangan geutanjoë untuk masa ukeuë akan leubèh teupat lom, beu teuglong lagèë bak watèë geu peu lahé peurdjuangan njoë 31 thôn u likôt. Kru seumangat ukeuë bansa Atjèh njang gagah peurkasa, deungon beureukat rahmat Allah, dôa para sjuhada, asoë proklamasi 4 Desember 1976 akan djeuët keu peutunjok bagi geutanjoë untôk ta peusampoë tjita-tjita aneuk bansa, njang hana laén tudjuan maléngkan untôk MERDEHKA.\nStockholm, 4 Desember 2007\nmemang seperti inilah kondisi nkri sekarang,\nanda di aceh,.saya di riau, kesultanan siak dulunya juga sudah ada jauh sebelum nkri berdiri, dijajikan mendapat keistimewaan daerah istimewa, tp sampai sekarang tidak tereaisasikan, tp itu tak jd masalah yg jelas skrg, kami riau ingin mendapat dana yg besar guna memakmurkan rakjat riau,sudah berapa banyak hasil riau dikuras untuk manusia di jawa, tp kami hanya dapat apa????\n« Islam Masuk ke Nusantara Saat Rasulullah SAW Masih Hidup (Bag.1)\nKUESIONER CALON PENGUSAHA / ENTREPRENEUR. »